|  |  |
| --- | --- |
| Šilalės rajono savivaldybės tarybai |  |

*Kopija*

Šilalės rajono savivaldybės administracijos direktoriui

**IŠVADA**

**DĖL ŠILALĖS RAJONO SAVIVALDYBĖS GALIMYBĖS IMTI TRUMPALAIKĘ PASKOLĄ IŠ LIETUVOS RESPUBLIKOS FINANSŲ MINISTERIJOS**

2020 m. gegužės 26 d. Nr. 5 – 1/11

Šilalė

Atliktas Šilalės rajono savivaldybės (toliau – Savivaldybė) galimybės imti 1 500,0 tūkst. eurų trumpalaikę paskolą iš Lietuvos Respublikos finansų ministerijos, rajono savivaldybės 2020 metų biudžeto laikinam pajamų trūkumui padengti, vertinimas.

Išvadą teikiame vadovaujantis Lietuvos Respublikos vietos savivaldos įstatymu[[1]](#footnote-1) ir atsižvelgiant į Šilalės rajono savivaldybės administracijos direktoriaus raštą[[2]](#footnote-2) dėl išvados pateikimo.

*Mūsų nuomone,* Šilalės rajono savivaldybė gali pasinaudoti galimybe paimti trumpalaikę iki 1 500,0 tūkst. eurų paskolą iš Lietuvos Respublikos finansų ministerijos laikinam pajamų trūkumui padengti. Apribojimai, Savivaldybei teisės aktų nustatyta tvarka kreiptis į Lietuvos Respublikos finansų ministeriją dėl trumpalaikės paskolos, nenustatyti.

*Pagrindas nuomonei pareikšti*

Vertinimo metu vadovautasi Lietuvos Respublikos biudžeto sandaros įstatymu[[3]](#footnote-3), Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymu[[4]](#footnote-4), Savivaldybių skolinimosi taisyklėmis[[5]](#footnote-5).

Vadovaujantis Lietuvos Respublikos biudžeto sandaros įstatymu[[6]](#footnote-6), Vyriausybės nustatyta tvarka, iš valstybės biudžeto apyvartinių lėšų savivaldybėms gali būti teikiamos trumpalaikės paskolos, kai susidarius laikinam pajamų trūkumui išnaudojamos savivaldybės biudžeto apyvartinės lėšos. Vadovaujantis Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymu[[7]](#footnote-7), iš valstybės biudžeto suteiktos trumpalaikės paskolos laikinam pajamų trūkumui padengti į skolos ir skolinimosi limitus neįskaitomos.

Trumpalaikė 1 500,0 tūkst. eurų paskola iš Lietuvos Respublikos finansų ministerijos planuojama imti biudžeto pajamų trūkumui, kurį sąlygoja koronaviruso (COVID-19) keliamos rizikos Savivaldybės biudžetui, padengti. Trumpalaikė paskola būtų naudojama šioms Savivaldybės išlaidoms finansuoti:

* biudžetinių įstaigų darbuotojų darbo užmokesčiui ir įmokoms socialiniam draudimui – 800,0 tūkst. eurų;
* socialinei paramai pinigais – 200,0 tūkst. eurų;
* prekių ir paslaugų įsigijimo išlaidoms – 500,0 tūkst. eurų.

Teisės aktai suteikia galimybę Šilalės rajono savivaldybei kreiptis į Lietuvos Respublikos finansų ministeriją dėl trumpalaikės paskolos suteikimo iš valstybės biudžeto laikinam pajamų trūkumui padengti.

*Kiti dalykai*

Laiku negrąžinus šios paskolos, ji atitiktų jau ne trumpalaikės, o ilgalaikės paskolos požymius ir turėtų įtakos Savivaldybės skolos ir skolinimosi limitams.

*Šilalės rajono savivaldybės administracijos vadovybės atsakomybė.*

Šilalės rajono savivaldybės administracija yra atsakinga už paskolų naudojimą teisės aktų nustatyta tvarka, už pateiktų duomenų tikrumą ir teisingumą. Savivaldybės administracijos Finansų skyrius tvarko savivaldybės gautų paskolų apskaitą, kontroliuoja skolos limitų vykdymą ir yra už šias funkcijas atsakingas. Atliekant vertinimą buvo vadovautasi prielaida, kad visi pateikti dokumentai yra pilni ir galutiniai ir, kad neegzistuoja kiti su paskolos gavimu susiję dokumentai, kurie darytų įtaką išvadai.

Atkreiptinas dėmesys į tai, kad Savivaldybės administracija privalo įvertinti ir prisiimti visas rizikas dėl finansinių srautų valdymo ir trumpalaikės paskolos grąžinimo galimybės.

Savivaldybės kontrolierė Liucija Kiniulienė

1. Lietuvos Respublikos vietos savivaldos įstatymas, 1994-07-07 Nr. I-533 (su vėlesniais pakeitimais), 27 str. 1 d. 3 p. [↑](#footnote-ref-1)
2. Šilalės rajono savivaldybės administracijos direktoriaus 2020-05-25 raštas Nr. B3-1051 (5.11) „Dėl išvados pateikimo“. [↑](#footnote-ref-2)
3. Lietuvos Respublikos biudžeto sandaros įstatymas, 1990-07-30 Nr. I-430 (su vėlesniais pakeitimais), 10 str. 2 d. [↑](#footnote-ref-3)
4. Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymas, 2019-12-17 Nr. XIII-2695, 12 str. 2 d. [↑](#footnote-ref-4)
5. Lietuvos Respublikos Vyriausybės 2004-03-26 nutarimas Nr. 345 „Dėl savivaldybių skolinimosi taisyklių patvirtinimo“. [↑](#footnote-ref-5)
6. Lietuvos Respublikos biudžeto sandaros įstatymas, 1990-07-30 Nr. I-430 (su vėlesniais pakeitimais), 10 str. 2 d. [↑](#footnote-ref-6)
7. Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymas, 2019-12-17 Nr. XIII-2695, 12 str. 2 d. [↑](#footnote-ref-7)